গণেশ মূর্তির সঙ্গে পেঁচিয়ে গেল বৈদ্যুতিক তার! বিসর্জনে মর্মান্তিক দুর্ঘটনা

ওয়েব ডেস্ক: আনন্দের মুহূর্ত বদলে গেল বিষাদে। মুম্বইয়ে গণেশ পুজোর বিসর্জনে (Ganesh Puja Procession) মর্মান্তিক দুর্ঘটনা। গণেশ মূর্তি বিসর্জনের শোভাযাত্রায় বিদ্যুৎপৃষ্ট হয়ে মৃত্যু হল ১ জনের। রবিবার সকাল ১০:৪৫ নাগাদ ঘটনাটি ঘটেছে মুম্বইয়ের সাকিনাকা এলাকার (Sainaka) খৈরানি রোডে (Khairani Road)। দুর্ঘটনায় গুরুতর আহত আরও পাঁচজন। বর্তমানে তাঁদের চিকিৎসা চলছে হাসপাতালে।

বানিজ্য নগরী মুম্বই-মহারাষ্ট্রে ধুমধাম করে পালিত হয় গণেশ চতুর্থী। ভক্তদের ভিড় উপচে পড়ে উৎসবের সময়ে। তবে এবার সেই উৎসবের মাঝেই ফের একবার বিপত্তি ঘটল বিসর্জনে। সূত্রের খবর, রবিবার সকালে সাকিনাকা এলাকার খৈরানি রোড দিয়ে গণেশ মূর্তি বিসর্জনের জন্য যাচ্ছিলেন একদল ভক্ত। সেই সময় আচমকাই একটি ঝুলন্ত বৈদ্যুতিক তার ভুলবশত মূর্তির সঙ্গে জড়িয়ে যায়। যার ফলে মূর্তির কাছে থাকা ৬ জন ভক্ত বৈদ্যুতিক তারের সংস্পর্শে এসে সঙ্গে সঙ্গে বিদ্যুৎস্পৃষ্ট হন।

আরও পড়ুন: বন্যাকবলিত পাঞ্জাব পরিদর্শনে প্রধানমন্ত্রী, কী কী কর্মসূচি রয়েছে?

ঘটনা নজরে আসতেই ছুটে যান স্থানীয় বাসিন্দারা। তাঁরাই প্রথমে আহতদের উদ্ধার কাজে এগিয়ে যান। ঘটনাস্থল থেকে তাঁদের উদ্ধার করে দ্রুত নিকটবর্তী বেসরকারি হাসপাতালে নিয়ে যান তাঁরা। পাশাপাশি গুরুতর আহত এক ব্যাক্তিকে সেভেন হিলস হাসপাতালে (Seven Hills Hospital) নিয়ে যাওয়া হয়। তাঁকে হাসপাতালে নিয়ে গেলেই চিকিৎসকরা তাঁকে মৃত বলে ঘোষণা করেন। পরবর্তীতে ঘটনার খবর পেয়ে ঘটনাস্থলে পৌঁছয় সাকিনাকা থানার পুলিশ (Sainaka Police Station)।

প্রশাসন সূত্রে খবর, মৃতের নাম বিনু সুকুমরন। তাঁর বয়স ৩৬ বছর। আহতদের নাম শুভাংশু কামাত (২০), তুষার গুপ্ত (২০), ধর্মরাজ গুপ্ত (৪৯), করণ কানোজিয়া (১৪) এবং অনুশ গুপ্ত (৬)। বর্তমানে প্যারামাউন্ট হাসপাতালে (Paramount Hospital) চিকিৎসা চলছে তাঁদের। অন্যদিকে, ঘটনার তদন্ত শুরু করেছে সাকিনাকা থানার পুলিশ।

দেখুন অন্য খবর

The post গণেশ মূর্তির সঙ্গে পেঁচিয়ে গেল বৈদ্যুতিক তার! বিসর্জনে মর্মান্তিক দুর্ঘটনা first appeared on KolkataTV.